**Инструкција за привредна друштва**

Одредбом члана 21. [Закона о привредним друштвима](https://www.pravno-informacioni-sistem.rs/SlGlasnikPortal/eli/rep/sgrs/skupstina/zakon/2011/36/1/reg) („Службени гласник РС”, бр. 36/2011, 99/2011, 83/2014 - др. закон, 5/2015, 44/2018, 95/2018, 91/2019 и 109/2021) прописана је обавеза привредног друштва да се региструје као корисник услуга електронске управе, у складу са законом којим се уређује електронска управа како би се **достављање аката органа управе у електронском облику вршило у Јединствен електронски сандучић на Порталу еУправа**, осим када је посебним законом другачије прописано.

Канцеларија за информационе технологије и електронску управу је у јануару 2024. године сваком привредном друштву (акционарском, ортачком, командитном и друштву са ограниченом одговорношћу) које се није самостално регистровало као корисник услуга електронске управе, креирала Јединствен електронски сандучић (еСандуче) на Порталу еУправа, у складу са одредбом члана 15. [Закона о електронској управи](https://www.pravno-informacioni-sistem.rs/SlGlasnikPortal/eli/rep/sgrs/skupstina/zakon/2018/27/4/reg) („Службени гласник РС”, бр. 327/2018). **Како би се извршила регистрација на Порталу еУправа и отворило еСандуче неопходно је да привредно друштво има регистровану адресу за пријем електронске поште у Регистру привредних субјеката Агенције за привредне регистре**, у складу са [Законом о поступку регистрације у Агенцији за привредне регистре](https://www.pravno-informacioni-sistem.rs/SlGlasnikPortal/eli/rep/sgrs/skupstina/zakon/2011/99/6/reg/20190507) („Службени гласник РС”, бр. 99/2011, 83/2014, 31/2019). Ако привредно друштво није пријавило електронску адресу за пријем поште, или није ажурирало и пријавило тачну адресу, неопходно је да то изврши у најкраћем року, у складу са законом.

Огранци страних привредних друштава који су регистровани у Регистру привредних субјеката Агенција за привредне регистре, нису аутоматски регистровани као корисници електронске управе од стране Канцеларија за информационе технологије и електронску управу јер нису привредна друштва и немају еСандуче, тако да је неопходно да самостално изврше регистрацију привредног субјекта на Порталу еУправа.

У случају да су законски/остали заступници привредног друштва искључиво нерезиденти, регистрација на Порталу еУправа се, за сада, врши такође самостално, обраћањем Канцеларији за информационе технологије и електронску управу дописом на меморандуму као и у телу мејла, који се доставља на адресу електронске поште [office@ite.gov.rs](mailto:office@ite.gov.rs). У допису се наводе следећи подаци: ПИБ, Матични број, пословно име, адреса седишта и адреса електронске поште, као и подаци о законском/осталом заступнику, и то: име и презиме, датум рођења, број путне исправе, земља издавалац путне исправе, број телефона и адреса електронске поште. Законски/остали заступник који не поседује квалификовани електронски сертификат издат од стране сертификационог тела Републике Србије, овлашћује друго лице (држављанина РС, резидента или нерезидента који поседује домаћи квалификовани електронски сертификат) које ће на Порталу еУправа бити овлашћено лице за еСандуче.

Како би привредно друштво преузимало акта, обавештења, потврде, уверења и др. која се достављају у еСандуче, неопходно је да се законски/остали заступник пријави на Портал еУправа, доступан на адреси <https://euprava.gov.rs/>, путем квалификованог електронског сертификата на УСБ-у, картици или путем мобилне апликације ConsentID.

Електронски сертификат издаје се законском/осталом заступнику у складу са [Законом о електронском документу, електронској идентификацији и услугама од поверења у електронском пословању](https://www.pravno-informacioni-sistem.rs/SlGlasnikPortal/eli/rep/sgrs/skupstina/zakon/2017/94/4/reg) („Службени гласник РС”, бр. 94/2017, 52/2021). **Како би се лице пријавило електронским сертификатом на Порталу еУправа као законски/остали заступник привредног друштва, неопходно је да сертификат садржи исту идентификациону ознаку заступника (ЈМБГ, броја пасоша или стране личне карте и држава издавања и/или ЕБС) која је регистрована у Регистру** **привредних друштава у склау са чланом 9а Закона о привредним друштвима.** Електронска идентификација лица мора бити поуздана, у складу са законом, што захтева утврђивање идентитета лица путем јединствене идентификационе ознаке (јединственог матичног броја грађана, евиденцијског броја странца или броја путне исправе странца који нема пријављен боравак у Републици Србији). Ако је нпр. у сертификату уписан број путне исправе законских/осталих заступника, а у Регистру привредних друштава евиденцијски број странца, при пријави на Порталу еУправа лице, неће бити препознато као законски/остали заступник одређеног привредног друштва. **Због тога је неопходно извршити усклађивање података изменом података или у сертификату код издаваоца сертификата или код Агенције за привредне регистре**. Након усклађивања идентификационих података, биће могуће да се на поуздан начин идентификује лице које се на Порталу еУправа пријављује у улози законског/осталог заступника одређеног привредног друштва.

Након пријаве на Порталу еУправа, **законски/остали заступник може овластити друго лице да врши преузимање аката и обавештења која органи достављају привредном друштву у еСандуче**. У том случају, овлашћено лице може, након пријаве квалификованим електронским сертификатом или мобилном апликацијом ConsentID, уместо законског/осталог заступника, преузимати електронска документа која се достављају у еСандуче.

Достављање докумената у еСандуче може бити извршено као лична достава или обавештавање. Након слања акта корисник услуга електронске управе добија обавештење о приспећу електронског документа у еСандуче на адресу електронске поште привредног друштва и на адресе електронске поште законских/осталих заступника, након чега се документ може преузети у било ком тренутку. Ако орган управе врши **личну доставу** акта привредном друштву, у еСандучету се креира и потврда о достављању која садржи податке о статусу доставе, као и време када је одређена радња у вези са достављањем предузета (када је послат акт, када је (ако је) прихваћена достава и др). Свакој радњи придружује се временски жиг како би се, у складу са законом, пратили рокови доставе, а затим и други рокови значајни за поступање (рок за жалбу и др). Ако посебним законом није другачије одређено, лична достава ће бити поновљена у року од 24 сата од првог покушаја доставе, а након 15 дана сматраће се извршеном, без обзира да ли је привредно друштво прихватило доставу. У случају да овлашћено лице није прихватило доставу, статус доставе након 15 дана биће *Достављено без преузимања*, а садржај документа до тада неће бити доступан. Ако привредно друштво у законом предвиђеном року прихвати доставу, садржај акта биће доступан кориснику, и може га преузети и отворити. Од наредног дана почињу да теку рокови за жалбу или предузимање другог правног средства, у складу са законом. Након истека рока за жалбу, орган ће акт прогласити правоснажним, односно коначним, у складу са законом.

У случају слања **обавештења**, датум и време уручивања биће време када је документ примљен у еСандуче.

За сва питања у вези са:

* Јединственим електронским сандучићем можете се обратити Канцеларији за информационе технологије и електронску управу путем [контакт форме](https://euprava.gov.rs/kontakt) на Порталу еУправа или на адресу електронске поште [office@ite.gov.rs](mailto:office@ite.gov.rs) .
* изменом података о законском/другом заступнику привредног друштва у Регистру привредних друштава можете се обратити Агенцији за привредне регистре на адресу електронске поште [infocentar@apr.gov.rs](mailto:focentar@apr.gov.rs).
* подацима који су уписани у квалификовани електронски сертификат неопходно је обратити се пружаоцу услуге од поверења уписаног у Регистар пружалаца квалификованих услуга од поверења.